Ozzy Osbourne
John Michael "Ozzy" Osbourne (rođen 3. decembra 1948. godine u Birminghamu.) poznatiji kao Ozzy Ozbourne, je engleski pjevač, tekstopisac, tv voditelj i glumac. Svoju uspješnu muzičku karijeru započeo je 1968. godine sa britanskom heavy metal grupom Black Sabbath. Njegov vrtoglavi uspon sa grupom Black Sabbath na muzičkim ljestvicama u Engleskoj i SAD započeo je 1970-1971 godine nakon snimanja prva dva studijska albuma Black Sabbath i Paranoid. Na ovim prvim albumima nalaze se pjesme poput: War Pigs, Iron Man, Paranoid. One predstavljaju himne u heavy metal muzici, a Ozzy Osbourne i grupa Black Sabbath rani pioniri ovog muzičkog pravca. Nakon ovakvog izuzetnog uspjeha sa ovom grupom, Ozzy Osbourne je ostvario veliku prodaju gramofonskih ploča uz ogroman porast broja ljubitelja njihove muzike. Nakon razlaza sa grupom Black Sabbath 1979. godine nastavio je veoma uspješnu solo muzičku karijeru snimivši 11 studijskih albuma, od kojih je 7 ostvarilo više platinastih prodajnih tiraža. U nekoliko navrata ponovo je nastavio da nastupa sa grupom Black Sabbath. Godine 2013. snimio je sa ovom grupom album pod nazivom 13. Zbog ovako dugotrajne i uspješne muzičke karijere sa grupom Black Sabbath i kao solo pjevač dobio je nezvaničnu titulu Kum heavy metal muzike. Od 2002. godine zvijezda je reality showa The Osbournes, koji prikazuje svakodnevne scene iz života njegove porodice. Nadimak mu je Princ tame (engl. Prince of Darkness).